Saman työhakemuksen lähettäminen useaan työpaikkaan on kenties tavallisin synti, johon työnhakijat lankeavat. Vaikka hakuaika olisi umpeutumassa, sinulla olisi kiire tai olisit hakemassa työpaikkaa vain täyttääksesi vaatimuksen aktiivisesta työnhausta, on tärkeää että työhakemuksesi viittaa avoinna olevaan työpaikkaan. Mikäli aiot vain vaihtaa vastaanottajan tiedot hakiessasi useita työpaikkoja lyhyen ajan sisällä, on todennäköistä että työnhakusi ei etene toivotulla tavalla.  Koska et varmasti ole nähnyt kahta identtistä työpaikkailmoitusta, on helppo ymmärtää että sama hakemuskirje ei sovi myyntipuheeksi useaan työpaikkaan. Työpaikkailmoituksissa on usein erilaiset vaatimukset kokemuksen ja osaamisen suhteen, henkilökohtaisiin ominaisuuksiin liittyen ja toisaalta monessa ilmoituksessa mainitaan myös asioita, jotka eivät sinänsä ova vaatimuksia, mutta eduksi työnhakijalle.  Työhakemuksen räätälöinnin ei tarvitse olla työlästä kun hallitset muutaman helpon keinon luoda yhteys työpaikan vaatimusten ja sen välillä, mitä itse voit työnantajalle tarjota. Aloita siis tutustumalla työpaikkailmoitukseen huolella, ja tämän lisäksi yrityksen verkkosivuihin ymmärtääksesi paremmin mitä yritys tekee ja vaikkapa kenelle palveluja tai tuotteita myydään. Laadi tämän jälkeen lista niistä hakijoille esitetyistä vaatimuksista ja toiveista, jotka osuvat sinuun. Nämä ilmaisut on hyvä ottaa mukaan työhakemuksen tekstiin, mutta huolehdi siitä, että teet tämän luontevalla tavalla.  Moneen työpaikkaan tulee jopa satoja hakemuksia, ja hakemuksia käy usein läpi henkilö, joka on nähnyt jopa tuhansia työhakemuksia. Näillä henkilöillä - jotka siis karsivat varteenotettavat hakijat niistä, jotka eivät ole tehneet läksyjään - on kyky nähdä nopeasti oletko aidosti paneutunut työpaikkailmoituksen tekstiin vai et. Jos hakemuskirjeessäsi ei ole mitään viitteitä työpaikkailmoitukseen, vaan se on liian yleinen esimerkiksi myyntineuvottelijan työhakemus, on melko todennäköistä, että hakemuksesi päätyy mappi ö:hön. Räätälöintiin käytetty aika maksaa kyllä itsensä takaisin.